
ВЪПРОСИ И ОТГОВОРИ

по процедура
чрез подбор на проекти
BG14MFPR001-2.017 „Предлагане на пазара – компенсации, подсектор „Преработка на продукти от риболов и аквакултури“, вид дейност „Предлагане на пазара – компенсации” по Програма за морско дело, рибарство и аквакултури 2021-2027 (ПМДРА),
одобрени от Ръководителя на Управляващия орган на ПМДРА
с докладна записка № 93-4361/29.09.2026 г.



Зададен въпрос чрез Информационната система за управление и наблюдение на средствата от Европейските фондове при споделено управление:

Рег. номер: BG14MFPR001-2.017-Q001
Подател: e-mail: donchev@ocean-bg.com
Дата: 23.09.2026 г.

Въпрос:
„Здравейте,
във връзка с процедура № BG14MFPR001-2.017 „Предлагане на пазара – компенсации -  подсектор „Преработка на продукти от риболов и аквакултури“, и изискването за спазване на хоризонталните политики в т. 11, 12 и 13 от Приложение 4 "Критерий за подбор", както и предоставяне на банкова сметка по т. 15 от същото приложение, моля за следното рязяснение:

Тъй като във ФК от ИСУН няма секция за предоставяне на изисканата информация, може ли тя да бъде включена в някое от полетата, които позволява ИСУН, или да бъде предоставена по друг начин?


Поздрави,
Йордан Дончев
ЕТ ОКЕН - Йордан Дончев“


Отговор:
Секция „Допълнителни полета, необходима за оценка на проектното предложение на кандидата“ във формуляра за кандидатстване в ИСУН не е активна. Имайки предвид компенсаторния характер на процедурата и ретроактивния характер на периода на компенсацията, УО няма да търси допълнителна описателна информация за съответствие на проектните предложения със хоризонталните принципи на ЕС, заложени в чл. 9 на Регламент (ЕС) 2021/1060. За конкретната процедура ще се проверява декларативната информация, която се представя при подаване на проектното предложение, във формуляра на Декларацията към условия за кандидатстване (Приложение № 9). В случай че Оценителната комисия счете за необходимо, допълнителна информация за съответствие на проектните предложения с хоризонталните принципи на ЕС може да бъде изисквана в рамките на оценката за Административно съответствие и допустимост на кандидата и проектното предложение. 
Информацията за актуална банкова сметка ще бъде изискана от одобрените кандидати при изпращането на покана за сключване на Административен договор за предоставяне на безвъзмездна финансова помощ.


Зададен въпрос чрез Информационната система за управление и наблюдение на средствата от Европейските фондове при споделено управление:

Рег. номер: BG14MFPR001-2.017-Q002
Подател: e-mail: office@bialareka.com
Дата: 25.09.2026 г.

Въпрос:
„В т. 18 „Минимален и максимален срок за изпълнение на проекта“ от Условията за кандидатстване по процедура № BG14MFPR001-2.017 „Предлагане на пазара“ – компенсации, подсектор „Преработка на продукти от риболов и аквакултури“, е посочено:
„Максималният срок за изпълнение (срок за подаване на искане за окончателно плащане) на проекта е 20 календарни дни, считано от датата на въвеждане на подписания Административен договор за предоставяне на безвъзмездна финансова помощ (АДПБФП) в ИСУН.“
Същевременно във Формуляра за кандидатстване в ИСУН, раздел „Основни данни“, продължителността на проекта се посочва в месеци, като системата не позволява въвеждането на срока в календарни дни.
Моля да разясните каква продължителност на проекта следва да бъде посочена във Формуляра за кандидатстване – следва ли в поле „Продължителност на проекта (в месеци)“ да бъде въведена стойност „1 месец“, независимо че съгласно т. 18 от Условията за кандидатстване максималният допустим срок за изпълнение е 20 календарни дни?
Моля също да потвърдите, че посочването на число в диапазона от 1-20 във Формуляра за кандидатстване е обусловено единствено от техническите параметри на ИСУН и не променя максималния допустим срок от 20 календарни дни, определен в т. 18 от Условията за кандидатстване, който кандидатът/бенефициентът следва да спази.

С уважение, В. Ангелова“
Отговор:
Действително, при попълване на формуляра за кандидатстване по процедура чрез подбор на проекти № BG14MFPR001-2.017 „Предлагане на пазара – компенсации, подсектор „Преработка на продукти от риболов и аквакултури“ в поле „Продължителност на проекта (в месеци)“ функционалностите на ИСУН не позволяват на кандидатите да попълнят коректно продължителността за изпълнение на проектното предложение, посочена в т. 18. „Минимален и максимален срок за изпълнение на проекта“ от Условията за кандидатстване по процедурата,  а именно 20 календарни дни.
Предвид технологичните ограничения на ИСУН, за продължителност на изпълнение на проекта, кандидатите следва да посочат „1 месец“, като това не отменя задължението те да изпълнят проекта в рамките на посочения срок от 20 календарни дни, съгласно т. 18 от Условията за кандидатстване по процедурата.



ВЪПРОСИ И ОТГОВОРИ

по процедура
чрез подбор на проекти
BG14MFPR001-2.017 „Предлагане на пазара – компенсации, подсектор „Преработка на продукти от риболов и аквакултури“, вид дейност „Предлагане на пазара – компенсации” по Програма за морско дело, рибарство и аквакултури 2021-2027 (ПМДРА),
одобрени от Ръководителя на Управляващия орган на ПМДРА
с докладна записка № 93-4457/07.10.2026 г.

Зададен въпрос чрез Информационната система за управление и наблюдение на средствата от Европейските фондове при споделено управление:

Рег. номер: BG14MFPR001-2.017-Q003
Подател: e-mail: atlanticltd@gmail.com
Дата: 02.10.2026 г.

Въпрос:
„Уважаеми дами и господа,
Моля да предоставите разяснение по следния практически казус.
В България действат предприятия за преработка на риба и аквакултури, регистрирани съгласно Закона за храните и вписани в регистъра на Българската агенция по безопасност на храните. В рамките на производствената си дейност тези предприятия обичайно произвеждат повече от един продукт.
При приемането на годишните отчети НСИ прилага подход, при който приходите от продажби се разпределят по кодове на икономическа дейност според извършената обработка на продукцията. Вследствие приходите от риба и аквакултури, преминали през процеси като транжиране, почистване, филетиране и преопаковане, се отчитат с кодове от раздели 46 „Търговия на едро“ и 47 „Търговия на дребно“ в Раздел VI „Нетни приходи от продажби по икономически дейности“ на Отчета за приходите и разходите. Приходите от продукти, преминали през топлинна обработка, като опушване, се отчитат с код от раздел 10 „Производство на хранителни продукти“.
В резултат на тази практика в отчетите за 2025 г. на някои предприятия са посочени приходи с кодове от раздел 10 „Производство на хранителни продукти“ и раздели 46 „Търговия на едро“ и 47 „Търговия на дребно“ по КИД-2025. Като приходите, отчетени в раздели 46 и 47, произтичат от реализацията на продукция и стоки, получени вследствие на преработка на риба и/или аквакултури.
Моля да разясните  Управляващият орган на ПМДРА ще вземи ли предвид, че регистрираните преработвателни предприятие по Закона за храните и вписани в регистъра на Българска агенция по безопасност на храните отчитат  приходи с кодове 46 – Търговия на едро и 47 – Търговия на дребно в Раздел VI. Нетни приходи от продажби по икономически дейности на дружеството на ОПР, които са приходи получени вследствие на реализацията на продукция и стока от преработката на риба и/или аквакултура ?

С уважение,
"Атлантик" АД“

Отговор:
Съгласно т. III от Методиката за изчисление на компенсациите, при определяне на размера на компенсацията за подсектор преработка на продукти от риболов и аквакултури се вземат предвид единствено декларираните нетни приходи от продажби от ред „Продукция“ (код 15110) и ред „Стоки“ (код 15120) от Отчета за от приходите и разходите (ОПР) за 2025 г., като от тях се приспада абсолютната стойност на печалбата на кандидата за същата година. В случай че предприятието осъществява и други икономически дейности, при изчисляването се вземат предвид нетните приходи от продажби по икономически дейности, отчетени в Раздел VI на ОПР, с код по КИД-2025 10.20 „Преработка и консервиране на риба и други водни животни, без готови ястия“.
В тази връзка, в т. III от Методиката за изчисление на компенсациите не се предвижда изчисление на компенсацията на база на приходи, отчетени в Раздел VI на ОПР с кодове от раздели 46 „Търговия на едро“ и 47 „Търговия на дребно“ по КИД-2025, включително когато същите произтичат от реализацията на продукти, преминали през процеси на обработка на риба и/или аквакултури.
Предвид гореизложеното, определянето на размера на компенсацията за подсектор преработка на продукти от риболов и аквакултури следва да се извършва при спазване на правилата и реда, установени в т. III от Методиката изчисление на компенсациите, въз основа на приложимите данни от ОПР за 2025 г. В този смисъл, методиката няма как да обхване индивидуалните счетоводни политики на стопанските оператори при отчитане на приходите от дейността им.

